section_heading: Vojna karijera
paragraph_text: Ewald von Lochow rođen je 1. travnja 1855. godine u Petkusu u pruskoj pokrajini Brandenburg. Pruskoj vojsci pridružio se 1873. Nakon što je završio vojnu akademiju služio je kao stožerni časnik u više jedinica. Čin pukovnika dostigao je 1900. godine, general bojnikom je postao 1906. godine, dok je 1911. godine promaknut u čin general poručnika. U listopadu 1912., postao je zapovjednikom III. korpusa smještenog u Berlinu, dok je u lipnju 1913. promaknut u generala pješaštva.